En villa på Finsensvej i Aalborg fik tidligt søndag morgen en ubuden gæst. Tyvens mål var to PH-bordlamper. Gerningsmanden blev dog overrasket af husets ejer midt i ugerningen. Ejeren lå og sov på husets førstesal med sin hustru og datter, da han vågnede af den ubudne gæst. Familiefaren løb efter tyven ud til den bil, som gerningsmanden havde medbragt. Familiefaren ville aflæse nummerpladen, men tyven var ikke glad for den tanke, så han slog manden i hovedet med et koben eller en hammer. Familiefaren blev efter slaget omtumlet, og han blødte fra hovedet. Desuden kunne han efter slaget mærke løse tænder. Gerningsmanden kørte fra stedet ad Forchhammersvej mod syd og herefter i ukendt retning. Den mørke Toyota, som gerningsmanden kørte i, er søndag morgen fundet brændende på Restrup Engvej i Aalborg. Politiet er ved at undersøge brandstedet. Bilen blev lørdag stjålet fra Hørhaven i Aalborg.

Opsummering:
Familien sov trygt på 1.sal, da en tyv brød ind i en villa i Aalborg. Ejeren opdagede den ubudne gæst og blev derefter slået i hovedet med et koben.